T. Galbavý, poslanec: (2002-06-25):
Obchodný zákonník aj po dvoch novelizáciách, ktoré boli v roku 2000 a 2001, naďalej obsahuje ustanovenie, ktoré zakotvuje zákonnú možnosť tunelovania obchodných spoločností respektíve umožňuje sa vyhnúť splateniu záväzkov. Je pravda, že na malom Slovensku sa tunelovalo a tuneluje viacerými spôsobmi. No jedným z nich, ktorý sa používa veľmi často v praxi, je rozdelenie spoločnosti podľa § 69 ods. 4 Obchodného zákonníka. Podľa tohto ustanovenia pri rozdelení spoločnosti prechádza imanie zaniknutej spoločnosti na novovzniknuté spoločnosti a každá zo spoločností vzniknutých rozdelením ručí za záväzky, ktoré prešli rozdelením zo zaniknutej spoločnosti na ostatné spoločnosti a to až do výšky čistého obchodného imania, ktoré na spoločnosť prešlo zo zaniknutej spoločnosti. Na prvý pohľad vyzerá všetko v poriadku. Dám príklad, aby som vám to objasnil. Ak sa teda spoločnosť A rozdelí na dve novovzniknuté spoločnosti B a C, tak spoločnosť B ručí za záväzky, ktoré prešli rozdelením zo spoločnosti A na spoločnosť C, čo platí aj opačne. Tu chcem práve poukázať, že je tu stanovené jedno významné a pre veriteľov nevýhodné obmedzenie, že spoločnosť B neručí za tieto záväzky spoločnosti C absolútne v plnej výške, ale len do výšky svojho čistého obchodného imania, ktoré na ňu prešlo zo zaniknutej spoločnosti A. Aby bolo jasné, čistým obchodným imaním je podľa § 6 ods. 3 Obchodného zákonníka obchodný majetok po odpočítaní záväzkov vzniknutých podnikateľom v súvislosti s podnikaním, aby sa zamedzilo, zabránilo špekuláciám alebo tunelovaniu neplniť záväzok. Chcem upraviť § 69 ods. 4 mojím návrhom tak, aby nástupnícke spoločnosti zanikajúcej spoločnosti ako jej právni nástupcovia, čiže tie dcérske spoločnosti ručili za záväzky zaniknutej spoločnosti, ktoré na ňu prešli rozdelením zo zaniknutej spoločnosti, nie obmedzene, ako doteraz, ale neobmedzene a na splnenie záväzku, čiže neobmedzene, to znamená celým svojím majetkom. A na splnenie záväzku sú zaviazané spoločne a nerozdielne. Veriteľ môže požadovať celé plnenie záväzku od ktorejkoľvek z nich. Cieľom tejto novely je zabrániť častému špekulatívnemu rozdeľovaniu spoločností a prelievaniu peňazí z jednej spoločnosti do druhej spoločnosti s jediným zámerom - vyhnúť sa plneniu záväzku, čiže vyhnúť sa dlžobám, ktoré zanikajúca spoločnosť má. Ďalším pozitívom môjho návrhu je, že poklesne množstvo účelových návrhov na konanie o zápis do Obchodného registra z titulu rozdelenia spoločnosti, čím sa odľahčí, a tým aj zrýchli vybavovanie inej súdnej agendy na registrových súdoch. Predsa právny poriadok by mal chrániť oprávnené záujmy veriteľov, a nie záujmy nepoctivých podnikateľov. Preto som sa rozhodol predmetné ustanovenie zmeniť tak, aby každá zo spoločností vzniknutých rozdelením ručila celým svojím majetkom za záväzky, ktoré prešli rozdelením zo zaniknutej spoločnosti na ostatné spoločnosti. Vážení kolegovia, kolegyne, na záver si vás dovolím poprosiť o podporu tejto mojej iniciatívy. Je to parciálny zásah do novely Obchodného zákonníka. Považujem za veľmi dôležité, aby sme zabránili častému špekulatívnemu prelievaniu týchto financií. Máme veľa príkladov v praxi, ktoré ukazujú, že momentálne ustanovenie v novele Obchodného zákonníka je veľmi nebezpečné a stále vytvára možnosť na špekulácie a unikanie splateniu svojich záväzkov voči veriteľom. Z mojej strany je to všetko. Ďakujem. I. Presperín, podpredseda NR SR: Ďakujem, pán poslanec. Dávam slovo určenému spravodajcovi z ústavnoprávneho výboru poslancovi Alexejovi Ivankovi a prosím ho, aby informoval Národnú radu o výsledku rokovania výborov o tomto návrhu zákona. A. Ivanko, poslanec: Ďakujem za slovo. Vážený pán predsedajúci, vážené kolegyne, vážení kolegovia, predkladám spoločnú správu výborov Národnej rady Slovenskej republiky o prerokovaní návrhu poslanca Národnej rady Tomáša Galbavého na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov, tlač 1389, vo výboroch Národnej rady, v druhom čítaní. Ústavnoprávny výbor Národnej rady ako gestorský výbor k návrhu poslanca Národnej rady Tomáša Galbavého na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov, podáva Národnej rade Slovenskej republiky spoločnú správu výborov Národnej rady. Národná rada Slovenskej republiky svojím uznesením č. 2038 z 9. apríla 2002 pridelila návrh poslanca Národnej rady Tomáša Galbavého na vydanie zákona, ktorým sa mení a dopĺňa Obchodný zákonník v znení neskorších predpisov na prerokovanie týmto výborom: Ústavnoprávnemu výboru Národnej rady a Výboru Národnej rady pre hospodárstvo, privatizáciu a podnikanie. Výbory prerokovali predmetný návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Návrh poslanca Národnej rady Tomáša Galbavého na vydanie zákona, ktorým sa mení a dopĺňa zákon č. 513/19991 Zb. Obchodný zákonník v znení neskorších predpisov odporúčali Národnej rade schváliť obidva výbory, ktorým bol poslanecký návrh zákona pridelený, a to ústavnoprávny výbor svojím uznesením č. 930 z 3. mája 2002 a Výbor Národnej rady pre hospodárstvo, privatizáciu a podnikanie uznesením č. 751 z 25. apríla 2002. Z uznesení výborov Národnej rady, uvedených pod bodom III tejto správy, vyplývajú tieto pozmeňujúce a doplňujúce návrhy. Sú uvedené v časti IV a sú celkom tri. Gestorský výbor odporúča hlasovať spoločne o všetkých pozmeňujúcich a doplňujúcich návrhoch a schváliť ich. Pán predsedajúci, skončil som, otvorte všeobecnú rozpravu k poslaneckému návrhu zákona. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Písomne nikto prihlásený, ústne jeden poslanec, Miklos Fehér. Končím možnosť prihlásiť sa ďalej do rozpravy ústne. Dávam vám slovo. M. Fehér, poslanec: Ďakujem, pán predsedajúci, vážená Národná rada, k predloženému návrhu predkladám pozmeňujúci návrh, ktorý sa týka účinnosti, čiže pozmeňujúci návrh k tlači 1389 k čl. 2. Čl. 2 znie: Čl. 2, tento zákon nadobúda účinnosť 1. septembrom 2002. Ide o zreálnenie dátumu účinnosti vzhľadom na proces prerokúvania návrhu zákona v Národnej rade Slovenskej republiky. K pozmeňujúcemu návrhu pripájam 17 podpisov. Ďakujem pekne. I. Presperín, podpredseda NR SR: Ďakujem, pán poslanec. Vyhlasujem rozpravu za skončenú. Pýtam sa, pán navrhovateľ, chcete vystúpiť? Nie. Pán spravodajca? Nie. Prerušujem rokovanie o tomto bode programu. Nasledujúcim bodom programu je ročná správa o výsledku hospodárenia Exportno-importnej banky Slovenskej republiky za rok 2001. Návrh vám bol rozdaný ako tlač 1612. Rozdaná vám bola aj spoločná správa výborov ako tlač 1612a, ktorej súčasťou je aj návrh uznesenia Národnej rady. Prosím guvernéra Eximbanky, pána Ľubomíra Šlahora, aby správu uviedol. Nech sa páči, pán guvernér. Ľ. Šlahor, guvernér Exportno-importnej banky SR: Ďakujem za slovo. Vážený pán predsedajúci, vážená Národná rada Slovenskej republiky, rok 2001 môžeme považovať v doterajšej histórii Eximbanky Slovenskej republiky z hľadiska plnenia jej rozpočtu, schváleného Národnou radou Slovenskej republiky, za najúspešnejší. Čo nás veľmi teší, je fakt, že Eximbanke sa podarilo splniť zámery rozpočtu v podpore exportu podnikateľských subjektov Slovenskej republiky, a to jednak prostredníctvom úverových, ale i poisťovacích produktov, keď vlani Eximbanka podporila export v celkovom objeme viac ako 36 mld. Sk, čo predstavuje takmer 6 % celkového objemu exportu Slovenskej republiky v roku 2001. Prekročenie projektovanej podpory exportu sa dosiahlo jednak financovaním úverových a záručných aktivít Eximbanky o takmer 60 %, ale aj v poisťovacej činnosti o viac ako 50 %. Eximbanka Slovenskej republiky pri realizácii zámerov rozpočtu, schváleného Národnou radou Slovenskej republiky na rok 2001, využívala hlavne osvedčené produkty, v bankových činnostiach to boli predovšetkým refinančné úvery, zmenkové úvery, odkupy pohľadávok prostredníctvom eskontu zmeniek a poskytovanie záruk. V oblasti poisťovacích aktivít to boli najmä činnosti orientované na poskytovanie poistnej ochrany exportérom voči krátkodobým obchodovateľným rizikám, ale i krátkodobým neobchodovateľným rizikám a strednodobým a dlhodobým rizikám. Veľmi nás tiež teší skutočnosť, že v roku 2001 Eximbanka Slovenskej republiky posilnila svoj ekonomický potenciál, keď jej bilančná suma presiahla hodnotu 7,3 mld. Sk a to oproti roku 2000 predstavovalo nárast o viac ako 830 mil. Sk. Posilnili sme si i našu vlastnú finančnú základňu tvorbou pozitívneho hospodárskeho výsledku, ktorý dosiahol viac ako 220 mil. Sk. Racionálne a úsporne sa v minulom roku vyvíjalo aj vnútorné hospodárenie Eximbanky a z neho vyplývajúci vývoj nákladov a výnosov. Oproti zámerom rozpočtu schváleného Národnou radou Slovenskej republiky sa výrazne znížili náklady o takmer 24 %, a to najmä z dôvodu, že nebolo potrebné vytvárať zdroje na krytie rizík vo forme opravných položiek a rezerv v rozpočtovanej výške. Aj v oblasti výnosov sa Eximbanke v roku 2001 podarilo prekročiť zámery nášho rozpočtu, a to aj napriek znižovaniu úrokových sadzieb zo všetkých druhov ukazovateľných aktív. Naznačené výsledky hospodárenia Eximbanky prerokovali orgány, a to Rada Eximbanky 3. mája 2002 a Dozorná rada Eximbanky 13. mája 2002 a takisto vláda Slovenskej republiky vyslovila súhlas s návrhom ročnej správy výsledku hospodárenia Eximbanky za rok 2001 dňa 5. júna 2002 svojím uznesením č. 622. Ďakujem vám za pozornosť. I. Presperín, podpredseda NR SR: Ďakujem, pán guvernér, prosím, aby ste zaujali miesto pre navrhovateľa. Dávam slovo pánu poslancovi Farkasovi, predsedovi výboru pre financie, rozpočet a menu, aby nám podal správu o výsledku prerokovania návrhu vo výboroch Národnej rady. Nech sa páči.